Líklegt er að um eitt þúsund kjósendur verði í sóttkví eða einangrun á kjördag og megi því ekki mæta á hefðbundinn kjörstað. Opnaður hefur verið sérstakur upplýsingavefur fyrir þann hóp þar sem finna má leiðbeiningar um atkvæðagreiðsluna og hvar hægt sé að kjósa.
Þar sem kjósendur í sóttkví eða einangrun mega ekki greiða atkvæði á almennum kjörstöðum hefur verið sett sérstök reglugerð í samráði við sóttvarnaryfirvöld. Kjósendur í sóttkví og einangrun mega koma akandi á einkabíl á sérstakan kjörstað. Opnunar- og lokunartími hvers kjörstaðar er mismunandi eftir umdæmum en hægt er að nálgast upplýsingar varðandi sóttkvíar- og einangrunar atkvæðagreiðslu á island.is/covidkosning2021.
Á Reyðarfirði var ákveðið eftir hópsmitin um helgina að setja upp sérstakan kjörstað fyrir fólk í sóttkví og einangrun sem verður opinn á morgun. Lárus Bjarnason sýslumaður á Austurlandi segir ómögulegt að segja hversu margir munu nýta sér aðstöðuna. Ekki var unnt að fljúga með sýni í gær til greiningar en niðurstöður ættu að liggja fyrir seinnipartinn í dag.
Það eru 22 í einangrun og 206 sem eru í sóttkví. En það losnar væntanlega eitthvað um þá sem eru í sóttkví og þessi kosning er náttúrulega bara ætluð fyrir þá sem verða annað hvort í einangrun eða sóttkví á kjördag. Það getur helst úr þessari lest. Segjum að sóttkvíin detti að mestu út og það eru 22 þarna og segjum að það séu helmingurinn af þeim að kjósa, þá er þetta ekkert mál en ef að þetta eru hins vegar allur þessi fjöldi þá er það náttúrulega stórmál.
Rúmlega 450 atkvæði hafa verið greidd utankjörfundar í umdæmi sýslumanns Austurlands sem er talsvert meira en í fyrri alþingiskosningum. Atkvæðin verða send á kjördag til yfirkjörstjórnar á Akureyri til talningar.